În contextul viitoarelor alegeri locale, Observatorulph.ro vă prezintă realizările, dar și greutățile întâmpinate de primarii prahoveni în mandatul 2020 – 2024. Astăzi vă prezentăm proiectele implementate, dar și în curs de execuție din comuna Măneciu.
Situată la o distanță de aproximativ 50 de kilometri de Ploiești, comuna Măneciu se află la poalele Munților Ciucaș. Localitatea a devenit cunoscută mai ales după ce satul Cheia a obținut statut de stațiune montană.
Localitatea are două monumente istorice de arhitectură de interes național, respectiv Mănăstirea Cheia, dar și Mănăstirea Suzana, ambele construite în urmă cu aproximativ 250 de ani. Tot la Cheia este Muzeul Flori de mină, iar pe lista obiectivelor turistice se numără Muntele Ciucaș și binecunoscuta Cabană Ciucaș.
10 proiecte cu finanțare europeană
Auraș Dragomir a obținut un mandat de primar în 2020, pe listele PNL. Edilul ne-a mărturisit că va candida pentru un nou mandat, în 2024, pe listele PNL.
"Candidez pentru un nou mandat pentru că îmi doresc să continui proiectele cu finanțare europeană, dar și guvernamentală deja începute.
Cel mai important program pentru mine este continuarea și implementarea acestor proiecte aflate în derulare.
Îmi doresc accesarea de fonduri europene și guvernamentale în funcție de măsurile puse la dispoziția UAT-urilor. ", susține Auraș Dragomir, primarul comunei Măneciu.
Lista proiectelor implementate
Ce realizări au avut loc în mandatul 2020 – 2024 la Măneciu? Primarul comunei, Auraș Dragomir, susține că principala realizare este legată de atragerea fondurilor europene și guvernamentale.
"Cea mai importantă realizare este legată de atragerea de fonduri europene, dar și de fonduri guvernamentale.
În 2020, când am preluat mandatul de primar, era aprobat un singur proiect pe fonduri europene, legat de Centrul social. Era finanțat doar o treime din AFIR și 110.000 euro din bugetul local.
În perioada 2021-2024 avem contracte încheiate pentru 10 proiecte pe fonduri europene, în valoare de 12,4 milioane de euro, șapte dintre acestea fiind în execuție, iar alte trei fiind implementate", ne-a mărturisit Auraș Dragomir, primarul comunei Măneciu.
Pe lista proiectelor finalizate figurează amenajarea parcului tematic, cu loc de joacă, de la Cheia. Valoarea proiectului a fost de 100.000 de euro, iar finanțarea a fost derulată prin Ministerul Agriculturii și Dezvoltării Rurale.
Cel de-al doilea proiect finalizat, în valoare de 73.000 de euro, tot cu finanțare asigurată prin Ministerul Agriculturii și Dezvoltării Rurale, este Festivalul Lacurilor Păstrăvilor, aflat la ediția I.
Cel de-al treilea obiectiv finalizat este Căminul Cultural din Măneciu. Valoare proiectului a fost de 87.000 de euro.
Lista proiectelor derulate la Măneciu, cu finanțare europeană
Tot în acest mandat, potrivit primarului din Măneciu, au demarat o serie de investiții extrem de importante pentru localitate.
"A fost realizat terenul de sport din Mocani, iar un alt proiect important a vizat achiziționarea de table inteligente, de ultimă generație, la Școala Generală Măneciu Pământeni și la Colegiul Ferdinand I.
Un alt proiect important, aflat în derulare, este asfaltarea a 22 de străzi din localitate.
Pe listă mai figurează renovarea și reabilitarea blocurilor, dar avem în derulare și reabilitarea și modernizarea sistemului de iluminat public. În primă etapă este vorba despre montarea de 750 de lămpi cu LED, iar în etapa a doua vor fi montate 570 de lămpi. Proiectele au fost finanțate prin Agenția Fondului pentru Mediu.
La Măneciu au fost continuate două proiecte din fonduri guvernamentale, unul dintre acestea vizând alimentarea cu apă în sistem gravitațional. Căminul cultural era un proiect pe care l-am preluat de la 0", susține Auraș Dragomir, primarul comunei Măneciu.
Proiecte în curs de implementare cu fonduri europene pentru care au fost semnate contracte de finanțare
- Renovare energetică a clădirilor rezidențiale multifamiliale (LOT I) – PNRR – valoare 1.843.786 euro – contract semnat
- Renovare energetică a clădirilor rezidențiale multifamiliale (LOT II) – PNRR – valoare 2.611.693 euro – contract semnat
- Înnoirea parcului de vehicule destinate transportului public (achiziționare de vehicule nepoluante) – PNRR – 714.000 euro – contract semnat
- Reabilitare a clădirilor publice – Colegiul Ferdinand I – PNRR – 640.886,40 euro – contract semnat
- Centru de colectare selectivă a deșeurilor prin aport voluntar – PNRR – 778.720,20 euro – contract semnat
- Construirea, echiparea, operaționalizarea și funcționarea serviciilor sociale în cadrul Centrului de zi de asistență și recuperare pentru persoane vârstnice – PNRR – 1.350.000 euro – contract semnat
- "Extindere rețea de canalizare și reabilitare stație de epurare în comuna Măneciu – PNRR – finanțare aprobată – 4.228.300 euro
Proiecte aflate în execuție la Măneciu
- Cămin cultural Măneciu Ungureni – Ministerul Dezvoltării Lucrărilor Publice și Administrației – 1.165.132 euro
- Alimentare cu apă în sistem gravitațional din sursa Bobu – PNDL – 1.889.942 euro
- Asfaltare și modernizare drumuri comunale în Măneciu – 3.250.000 euro
- Reabilitare și modernizare sistem de iluminat public în comuna Măneciu – 400.000 euro
- Creșterea eficienței energetice în cadrul Căminului Cultural Măneciu – 566.800 euro
- Proiect construire creșă mare în sat Măneciu Ungureni – prin Compania Națională de Investiții – 3.600.000 euro
- Reabilitare și modernizare sistem de iluminat public – AFM – 400.000 de euro